**ขอเชิญชวนเยาวชนสมัครเข้ารับการคัดเลือก**

**การประชุมเวทีเยาวชนของยูเนสโก ครั้งที่ 14 (14th UNESCO Youth Forum)**

องค์การยูเนสโกมีหนังสือเชิญชวนประเทศสมาชิกส่งเยาวชนเข้าร่วมการประชุมเวทีเยาวชนของยูเนสโก ครั้งที่ 14 (14th UNESCO Youth Forum) ซึ่งมีกำหนดจัดขึ้นระหว่างวันที่ 27 – 28 ตุลาคม 2568 ณ เมืองซามาร์คันด์ สาธารณรัฐอุซเบกิสถาน ภายใต้หัวข้อเกี่ยวกับการรับมือการเปลี่ยนแปลงสภาพภูมิอากาศและผลกระทบด้านสังคมโดยเฉพาะต่อเยาวชนซึ่งเป็นผลสืบเนื่องจากการประชุมเวทีเยาวชนของยูเนสโก ครั้งที่ ๑๓ โดยเยาวชนต้องมีคุณสมบัติ พร้อมทั้งนำเสนอประสบการณ์/แนวคิดเพื่อให้ยูเนสโกพิจารณา รายละเอียดดังนี้

1. มีอายุระหว่าง 18 – 35 ปี

2. เป็นนักเรียน/นักศึกษา นักวิจัย/นักวิทยาศาสตร์/ผู้เชี่ยวชาญ ผู้ปฏิบัติงานต่าง ๆ เช่น ผู้ประกอบการด้านสังคม ผู้นำในองค์การที่อยู่นอกภาครัฐ (NGO) เจ้าหน้าที่รุ่นเยาว์ในองค์การสหประชาชาติและหน่วยงานด้านการพัฒนาอื่น ๆ ผู้แทนจากผู้มีสิทธิเลือกตั้งเยาวชน ศิลปิน ผู้มีอิทธิพลทางสังคมและนักกีฬา เป็นต้น

3. มีความเชี่ยวชาญในสาขาที่องค์การยูเนสโกกำหนดและเกี่ยวข้องกับหัวข้อของการประชุม

4. แสดงถึงประสบการณ์ในฐานะพลเมืองที่กระตือรือร้นและมีส่วนร่วมในชุมชน

5. สามารถสะท้อนวิธีที่หลากหลายในการมีส่วนร่วมของเยาวชนในฐานะพลเมืองที่กระตือรือร้น ตั้งแต่การมีส่วนร่วมในสภาเยาวชนแห่งชาติไปจนถึงกิจการทางสังคมที่มีเยาวชนเป็นผู้นำ การวิจัย การสนับสนุน และสื่อที่มีเยาวชนเป็นผู้นำ โดยมีเป้าหมายสูงสุดคือ มุมมองของเยาวชนที่สนับสนุนเป้าหมายการพัฒนาที่ยั่งยืน

6. สามารถนำเสนอแนวคิดใหม่ ๆ และการแก้ไขปัญหาอย่างสร้างสรรค์ต่อความท้าทาย
ในห้วงเวลาปัจจุบัน

7. สามารถนำเสนอมุมมองต่อประเด็นการอภิปรายในระดับโลก เพื่อองค์การยูเนสโก
และประเทศสมาชิกต่าง ๆ นำไปบูรณาการร่วมกับการการพัฒนานโยบายและโครงการ

8. ส่งเสริมสภาพแวดล้อมที่สร้างสรรค์และครอบคลุมเพื่อให้เกิดการอภิปรายในเชิงบวก รวมถึงการแลกเปลี่ยนเรียนรู้ที่เน้นการหารือสาระสำคัญโดยหลีกเลี่ยงเรื่องการเมือง

9. เคารพความแตกต่างของแต่ละบุคคล โดยคำนึงถึงความหลากหลายทางวัฒนธรรม ประสบการณ์ และมุมมอง

ทั้งนี้ ยูเนสโกจะคัดเลือกเยาวชนจำนวน 1 คน โดยพิจารณาจากความสมดุลด้านเพศ ภูมิภาค ความหลากหลายทางอาชีพและความรู้ความสามารถตามสาขาที่เชี่ยวชาญของยูเนสโก

**การสมัคร**

ผู้สมัครจะต้องส่งใบสมัคร (download ได้ที่นี่) ไปยังสำนักเลขาธิการคณะกรรมการแห่งชาติว่าด้วยการศึกษา วิทยาศาสตร์ และวัฒนธรรมแห่งสหประชาชาติ ทางไปรษณีย์อิเล็กทรอนิกส์ ajjimak@sueksa.go.th

(อัจจิมา โทร. 02-281-0565 ต่อ 121 / 0853426970) **ภายในวันที่ 16 เมษายน 2568 เวลา 16.00 น.**